**JURYENS BEGRUNNELSER:**

**Arne Svalastog: ”Hellisheidi Island, feb 2011”**

- Arne Svalastog tar for seg et omstridt tema; menneskets inngrep i naturen. Store strømmaster står i bildets sentrum, men på en forunderlig måte får han fram egenskaper som stillhet og uendelighet i landskapet. Mastenes individuelle utforming og eleganse gir også bildet karakter. Fotografiet har et høyt kunstnerisk nivå; spennende komposisjon og god tekniske utførelse. Arne Svalastog har med sitt bidrag overbevist juryen til to reisestipend.

**Bente Knudsen Sanden: ”Grønne puter gror, trø varsamt”**

- Er et forundringsobjekt som gir rike assosiasjoner og tolkningsmuligheter. En i utgangspunktet lukket form, verner om en skjør og paradisisk forestillingsverden som vi får innblikk i gjennom et prisme. En interessant kombinasjon av materialer, farger og former gjør oss som betraktere nysgjerrige. Verket er både kunstnerisk og håndverksmessig meget godt gjennomført.

**Ingrid Lene Langedok:”Respatex”**

- Kunstneren bruker materialprøver fra Respatex som elementer i en bildekomposisjon.

Organiseringen av fargefeltene gir oss assosiasjoner til noe vi kjenner igjen, samtidig utgjør det en estetisk og malerisk interessant komposisjon. Det ser ut til at det utradisjonelle materialet har virket utfordrende og inspirerende for resultatet.

**Brita Been:”Sence of Order”**

-Tekstilkunstneren arbeider med utgangspunkt i åkletradisjonen som hun overfører til moderne mønster og et samtidig fargeuttrykk. Et solid, dekorativt og monumentalt arbeid som fortjener honnør.

**Siv B. Skottheim: ”Vicarious”**

- Et underlig og ekspressivt tre, foruroligende og dramatisk, svart på hvit bunn.

**Gita S. Norheim: ”Der fornuften ikke er virkeligheten”**

- Kunstnerens egenartede og poetiske figurframstillinger berører oss. De henspeiler til drømmene våre og det ubevisste.

**Torhild Grøstad:”Det lyser i stille grender”**

- er en humoristisk fortolkning av en kjent sangtittel. Et hundeblikk og en stjernehimmel som forenes i nattemørket.

**Svein Narum: ”vaser”**

- er en fremstilling av tre klassiske bruksformer som utrykker både robusthet, eleganse og håndverksmessige kvaliteter. Installasjonen inviterer til en diskusjon om sammenhengen mellom form og farger.

**Kari Skoe Fredriksen: ”Tallrik”**

- ved hjelp av en rekke fargerike porselensskåler har hun skapt et interessant og “talende objekt”. Kjente former inngår i nye sammenhenger og får derved en annen betydning. Kokongformen gir også assosiasjoner til en forvandlings prosess.